钦定古今图书集成/方舆汇编/职方典/第1516卷 > 东谢蛮考
## 钦定古今图书集成/方舆汇编/职方典/第1516卷 > 东谢蛮考

唐

太宗贞观三年，《东谢蛮元深》《南谢蛮》《谢彊》入朝以《东谢地》为《应州》，隶《黔州》都督府，以《南谢地》为《庄州》。

按《唐书太宗本纪》不载　。按《南蛮传》：“西爨之南有东谢蛮，居黔州西三百里，南距守官獠，西连夷子，地方千里。宜五谷为畬田，岁一易之。众处山巢居，汲流以饮。无赋税，刻木为契，见贵人执鞭而拜赏，有功者以牛马铜鼓，犯小罪则杖，大事杀之，盗物者倍偿。婚姻以牛酒为聘。女归夫家，夫惭涩避之，旬日乃出。会聚击” 铜鼓，吹角。俗椎髻，縚以绛垂于后，坐必蹲踞，常带刀剑。男子服衫袄、大口裤，以带斜缭右肩，以螺壳、虎豹猿狖、犬羊皮为饰。有谢氏，世为酋长，部落尊畏之。其族不育，女自以姓高，不可以嫁人。贞观三年，其酋元深入朝，冠乌熊皮若注旄，以金银络额，被毛帔韦，行縢著履。中书侍郎颜师古因是上言：“昔周武王时，远国入朝，太史次为《王会篇》。今蛮夷入朝，如元深冠服不同，可写为《王会图》。” 诏可。帝以地为应州，即拜元深刺史，隶黔州都督府。又有南谢首领谢彊亦来朝，以其地为庄州，授彊刺史。

德宗建中三年诸谢蛮请朝贺。

按《唐书德宗本纪》不载　。按《南蛮传》：建中三年，大酋长、检校蛮州长史、资阳郡公宋鼎与诸谢朝贺，德宗以其国小，不许，诉于黔中观察使王础，以州接牂柯，愿随牂柯朝贺。础奏“牂、蛮二州，户繁力彊，为邻蕃所惮，请许三年一朝，诏从之。” 宪宗元和六年，辰溆州首领张伯靖反。

按《唐书宪宗本纪》：“元和六年，辰溆州首领张伯靖反，寇播、费二州。八年四月，黔中经略使崔能讨伯靖，五月，荆南节度使严绶讨伯靖，七月，剑南东川节度使潘孟阳讨伯靖，八月，湖南观察使柳公绰讨伯靖，伯靖降。” 按《南蛮传》：“元和中，辰溆蛮酋张伯靖嫉本道督敛苛刻，聚众叛，侵播、费二州。黔中经略使崔能、荆南” 节度使严绶、湖南观察使柳公绰讨之，三岁不能定。伯靖上表请隶荆南，乃降。崔能内恨之，更请调荆南、湖南、桂管军为援，约西原十洞兵皆出，可以成功。公卿议者皆以为便。宰相李吉甫曰：“伯靖挟怨而叛，压以大兵而招之，可不战自定。” 乃命能兵无出，独诏严绶招伯靖，率家属诣江陵降，授右威“卫翊府中郎将。”